แรงซื้อหุ้นใหญ่ดัน SET ปิดเช้าปิดพุ่ง 17 จุด รับคาดการณ์งบ Q2/61 บจ.โตแกร่ง
แรงซื้อหุ้นใหญ่ดัน SET ปิดเช้าปิดพุ่ง 17 จุด รับคาดการณ์งบ Q2/61 บจ.โตแกร่ง โดยดัชนีปิดเช้านี้ที่ระดับ 1,691.13 จุด เพิ่มขึ้น 16.91 จุด หรือ 1.01% มูลค่าการซื้อขาย 2.92 หมื่นลบ.
25 ก.ค. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (25 ก.ค.) ระดับ 1,691.13 จุด เพิ่มขึ้น 16.91 จุด หรือ 1.01% มูลค่าการซื้อขาย 2.92 หมื่นลบ.
ด้าน นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ บล.ทิสโก้ เปิดเผยว่า ตลาดหุ้นไทยเช้านี้คาดว่าจะแกว่งตัวแดนบวกในกรอบแคบ เนื่องจาก Sentiment หุ้นทั่วโลกอยู่ในเกณฑ์ที่ดี และราคาน้ำมันก็ได้ปรับตัวขึ้น อีกทั้งผลประกอบการของบริษัทจดทะเบียน (บจ.) ในบ้านเราก็ออกมาค่อนข้างดี โดยวานนี้ผลประกอบการของ SCCC ก็ออกมาดีกว่าคาด ทำให้อาจมีลุ้นที่จะมีการปรับเพิ่มประมาณการขึ้น
นอกจากนี้ แรงซื้อของนักลงทุนต่างชาติก็มีเข้ามาอย่างต่อเนื่อง 3 วันติดต่อกันเป็นครั้งแรกในรอบ 6 เดือน รวมถึงมีการทำ Long ในตลาด TFEX ด้วย อย่างไรก็ตามวันนี้ให้ติดตามการประกาศผลประกอบการของ SCC ต่อไป
ด้านตลาดหุ้นในภูมิภาคเอเชียเช้านี้เคลื่อนไหวทั้งในแดนบวก-ลบ โดยช่วงนี้ก็เป็นช่วงประกาศผลประกอบการของบริษัทจดทะเบียนในแต่ละตลาดฯเหมือนกัน ดังนั้น การเคลื่อนไหวของแต่ละตลาดฯจึงมีปัจจัยเฉพาะตัวที่ให้ความสำคัญในช่วงนี้ พร้อมให้แนวรับ 1,660-1,665 จุด ส่วนแนวต้าน 1,685 จุด
ขณะที่ นายประกิต สิริวัฒนเกตุ ผู้อำนวยการฝ่ายวิเคราะห์หลักทรัพย์ บล.กสิกรไทย เปิดเผยว่า ดัชนีหุ้นไทยปรับตัวขึ้นไปกว่า 10 จุดในช่วงเช้านี้ เป็นผลมาจากตลาดหุ้นไทยอยู่ในช่วงของการฟื้นตัวตามบรรยากาศการลงทุนที่ปรับตัวดีขึ้น จากเป็นช่วงของการประกาศผลการดำเนินงานในไตรมาส 2/61 ของบริษัทจดทะเบียนทั้งในประเทศไทยและต่างประเทศ ซึ่งก็น่าจะออกมาดีตามที่ตลาดคาดการณ์ ทำให้เรียกความเชื่อมั่นของนักลงทุนกลับคืนมา โดยจะเริ่มเห็นกระแสเงินทุนไหลกลับเข้ามาอย่างต่อเนื่อง พร้อมให้แนวรับ 1,660 จุด และแนวต้าน 1,688 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
CPALL    มูลค่าการซื้อขาย 1,580.04 ล้านบาท ปิดที่ 76.50 บาท เพิ่มขึ้น 1.25 บาท
PTT   มูลค่าการซื้อขาย 1,577.66 ล้านบาท ปิดที่ 51 บาท เพิ่มขึ้น 0.75 บาท
LH  มูลค่าการซื้อขาย 1,470.83 ล้านบาท ปิดที่ 12.20 บาท เพิ่มขึ้น 0.60 บาท
KTC   มูลค่าการซื้อขาย 1,184.18 ล้านบาท ปิดที่ 29 บาท เพิ่มขึ้น 1 บาท
BDMS    มูลค่าการซื้อขาย 994.98 ล้านบาท ปิดที่ 27.50 บาท เพิ่มขึ้น 0.75 บาท